Riżoluzzjoni tal-Parlament Ewropew tas-26 ta' April 2007 dwar l-inizjattiva favur moratorju universali għall-piena tal-mewt



Official Journal 074 E , 20/03/2008 P. 0775 - 0776



P6_TA(2007)0166 Moratorju universali għall-piena tal-mewt Riżoluzzjoni tal-Parlament Ewropew tas- 26 ta' April 2007 dwar l-inizjattiva favur moratorju universali għall-piena tal-mewt Il-Parlament Ewropew, - wara li kkunsidra r-riżoluzzjoni tiegħu ta' l- 1 ta' Frar 2007 dwar l-inizjattiva favur moratorju universali għall-piena tal-mewt [1], - wara li kkunsidra l-Linji gwida dwar il-politika ta' l-UE lejn pajjiżi terzi fir-rigward tal-piena tal-mewt, tat- 29 ta' Ġunju 1998, - wara li kkunsidra d-dikjarazzjoni finali tat-tielet Kungress Dinji kontra l-Piena tal-Mewt li sar f'Pariġi bejn l- 1 u t- 3 ta' Frar 2007, - wara li kkunsidra d-Dikjarazzjoni dwar it-tneħħija tal-piena tal-mewt li ngħatat fid- 19 ta' Diċembru 2006 fl-Assemblea Ġenerali tan-NU mill-Presidenza ta' l-UE, li ġiet iffirmata inizjalment minn 85 pajjiż mill-gruppi ġeografiċi kollha, - wara li kkunsidra d-Dikjarazzjoni li nqrat mill-Presidenza ta' l-UE f'isem l-Unjoni Ewropea waqt ir-raba' sessjoni tal-Kunsill tan-NU dwar id-Drittijiet tal-Bniedem fid- 29 ta' Marzu 2007, - wara li kkunsidra l-appoġġ pubbliku għall-moratorju espress mis-Segretarju Ġenerali tan-N.U waqt iżżjara reċenti tiegħu f'Ruma, - wara li kkunsidra l-Artikolu 103(2) tar-Regoli ta' Proċedura, A. Billi l-bżonn ta' moratorju universali għall-piena tal-mewt huwa pass strateġiku lejn it-tneħħija tal-piena tal-mewt fil-pajjiżi kollha, B. Billi r-riżoluzzjoni tiegħu ta' l- 1 ta' Frar 2007 ħeġġet lill-Presidenza ta' l-UE biex tressaq malajr test ta' riżoluzzjoni lill-Assemblea Ġenerali tan-NU attwali u biex iżżomm lill-Parlament informat dwar ir-riżultati miksuba; billi sa dan il-punt ma tressqet l-ebda riżoluzzjoni lill-Assemblea Ġenerali tan-NU, C. Billi d-dikjarazzjoni dwar il-piena tal-mewt, imressqa mill-Unjoni Ewropea fl-Assemblea Ġenerali tan- NU fid- 19 ta' Diċembru 2006, issa ġabret 88 firma minn pajjiżi mill-gruppi ġeografiċi kollha; 1. Itenni t-talba tiegħu lill-Istati Membri ta' l-UE biex jiġbru appoġġ għad-Dikjarazzjoni minn pajjiżi terzi; 2. Iħeġġeġ lill-UE biex taħtaf l-opportunitajiet eżistenti u tinsisti fuq il-pożizzjoni tagħha u jitlob lill-Istati Membri Ewropej ta' l-UE u lill-UE biex iressqu immedjatament — billi jfittxu ko-sponsorizzazzjoni ta' pajjiżi f'kontinenti oħra — riżoluzzjoni għall-moratorju universali għall-piena tal-mewt lill-Assemblea Ġenerali tan- NU attwali; 3. Jitlob lill-Presidenza ta' l-UE biex tħeġġeġ il-pajjiżi li fadal li għadhom ma ffirmawx u ma rratifikawx it- Tieni Protokoll Fakultattiv għall-Patt Internazzjonali dwar id-Drittijiet Ċivili u Politiċi biex jagħmlu dan, kif ukoll dawk l-Istati Membri li għadhom ma ffirmawx il-Protokoll No. 13 lill-Konvenjoni Ewropea dwar id- Drittijiet tal-Bniedem dwar il-piena tal-mewt; 4. Jappoġġja bis-sħiħ id-dikjarazzjoni finali tat-tielet Kungress Dinji u għandu intenzjoni li jsegwi dan il- Kungress, partikolarment billi jiżviluppa d-dimensjoni parlamentari tal-kampanja globali kontra il-piena talmewt u billi jqajjem il-kwistjoni fost id-delegazzjonijiet u l-parteċipazzjonijiet inter-parlamentari waqt l- Assemblea Parlamentari Konġunta ta' l-ACP-EU u l-Assemblea Parlamentari Ewro-Mediterranja; 5. Jitlob lill-Kunsill u lill-Kummissjoni biex jieħdu kull opportunità possibbli biex jappoġġjaw it-twaqqif ta' koalizzjonijiet reġjonali abolizzjonisti, 6. Jitlob lill-Istituzzjonijiet kollha ta' l-Unjoni Ewropea, flimkien mal-Kunsill ta' l-Ewropa, biex jappoġġjaw il-Jum Dinji kontra l-Piena tal-Mewt billi l-10 ta' Ottubru jiġi ddikjarat bħala, il-Jum Ewropew kontra l-Piena tal-Mewt, mill-2007 il quddiem, u jappoġġa l-inizjattiva li jorganizza Konferenza Ewropea ta' importanza kbira kontra l-piena tal-mewt b'konnessjoni ma' dak il-jum; jagħti mandat lill-President biex jirrappreżenta l- Parlament Ewropew, flimkien mad-delegazzjoni relevanti, għal din l-okkażjoni, 7. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Istati Membri ta' l-UE, lis-Segretarju Ġenerali tan-NU, lill-President ta' l-Assemblea Ġenerali tan-NU u lill- Istati Membri tan-NU. [1] Testi adottati, P6_TA(2007)0018. --------------------------------------------------